philips etc. doen te wetene allen tegenwoirdige ende
toecommenden dat wy ontfangen hebben die oitmoedige supplicatie
van jan olivyers gebooren poorter onser stede van mechelen
metsere van zynen ambachte belast met wyff ende
kinders inhoudende hoe dat op des heylickx cruys dach in
meye xvc lviij anthonis thyelens alias suwens ende jan de
jonge met bernart van heyst ende wylen casen van heyst
wulle wevers zyn geweest tot boonheyde onder de iurisdictie
shoffe van beffere te putte in een herberge gestaen
by der kercken genoempt het $$$ ende alsoe men aldaer
alsdoon den papegay geschooten hadde ende dat de voirs. wylen
casen seyde dat een heer cornelis * priestere hem gegeven
hadde drye bouten zoe zyn int scheyden den zelven wylen
casen ende bernaerdt van heyst zynen neve inde kokene
vanden voirs. herberge gereesen groote twiestige woirden ende
zulcke kyvagien dat hy bernaerdt den zelven casen goot een
gelas biers in zyn aensichte ende dat uuyt zaickere van een
vander bouten daer op hy bernardt seyde ghy heeft h$$
den bout gegeven ende ick en heb den bout nyet ende sittende
den suppliant alsdoen inde voirs. kokene omtrent der schouwen
op hem zelven met een pintken biers aenhoirende de voirs.
twistige woirden heeft naer het ghieten des voirs. gelas biers
totten selven casen geseydt en kyft nyet meer om den bout
ick hebben wech gedaen ende in stucken gebroken hy leegt inden
stal ick sullen betaelen wat wilde daer voer hebben daerop
de voirs. casen seyde ick en wilder nyet voier hebben maer
ick wille mynen bout hebben god geve wat dat u cost ende
met dyen sloech hy casen den voirs. suppliant met zyn vuyst oft
handt op zyn aensichte alzoe dat hy suppliant bloydde ende
alzoe geslaghen zynde wordden onderlinge vechtende dwelck
siende de voirs. anthonis thyelens heeft tusschen beyden
willen gaen ende namp den voirs. casen ende stelden beseyde
willende henluyden van een scheyden ende te vreeden stellen
ende casen gehouden zynde ende woude nyet swygen maer was
zeer qualyck sprekende kyvende ende maniere makende den suppliant
inne te varen sulcx dat de voirs. suppliant dat hoirende ende zynde
geturbeert uuyttrack zyn pasmes oft weymes ende stack den
voirgenoemden wylen casen onder zynen arme ende casen alzoe
gestoken ende gewoont wesende ginck buyter voirs. cokene tot
opden vloer vanden voirs. herberge ende viel aldaer ter aerden
ende wordt daernae gebarcht tot zynen woenhuyse tot mechelen
ende aldaer gelegen hebbende omtrent vyff dagen is van lyffve
ter doot gecommen tot groot ende bitter leetwesen vanden voirgaenden
suppliant die welcke vreesende rigeur van iusticien hem heeft
moeten laeten absenteren van * zynder huysvrouwe ende kinderkins
grooten achterdeelen en verdriete ende noch meer zyn en
soude en wordde hem suppliant hier inne nyet versien by ende
met onse opene brieven van remissien daer toe dienende
ons om de zelve zeer oitmoedelyck biddende waeromme
zoe eest dat wy de saicken voirs. overgemerckt den voirgenoemden
jannen olyviers suppliant genegen wesende szynder bede ende
begeerte ende hem willen in desen gratie ende genade prefereren
voir rigeur van iusticien hem hebben inden gevalle alsboven
vergeven quytgescholden ende geremitteert vergeven quytschelden
ende remitteren uuyt zunderlinge gratie midts desen onsen
brieff tfeyt ende manslach boven geruert midtsgaders alle
pene boete ende bruecken corporelle ende criminele daerinne
hy ter ter causen van dyen met deser aencleeft tegens ons
ende iusticien mesdaen oft mesbruykt mach hebben ende
ende hebben hem daeraff als wedergestelt ende
gerestitueert stellen weder ende restitueren tot zynen
goeden fame ende name in vo onsen voirs. lande ende
hertochdomme van brabant ende allen anderen onsen landen
ende heerlicheden mitsgaders tot zynen onverbeurden goeden
indien hy eenige heeft alzoe hy was voer de toecompste
vanden voirn. manslach imponerende hyer op een eeuwich
zwygen ende silentie onsen procureur generael in brabant ende
allen anderen onsen rechteren iusticieren ende officieren
wy zy zyn satisfactie ende beteringe ierst ende $$$
gedaen der geinteresseerde partyen indyen die noch nyet
gedaen en is ende eenige daer toe staet civilyck alleenlyck
behoudelyck dat die voirgaende suppliant gehouden wordt tzelve
feyt tegens ons te beteren oick civilyck maer de gelegentheyt
vanden misdaet ende faculteyt van zynen goeden volgende
onse ordinantie daerop gemaeckt ende oick te betaelen
die redelyckecosten van iusticien alreede gedaen ende noch te
doene allet ter taxatien ende moderatien van onsen lieven
ende getrouwen die cancellier ende luyden van onsen rade
in brabant die wy daer toe gecommitteert hebben ende
committeren by desen dat voir hen geroepen die ghene die
daer over behoiren geroepen te zyn zy procederene wel ende
duechdelyck ter verificatie ende interinemente van desen
onsen brieff naer zynder formen ende inhouden welck
interinement hy suppliant gehouden zal syn in onsen voirs. rade
te versueckene bynnen eenen halfven jaere naer date
van desen opte verbuerte van te verlyesen deffect
der zelver ende dat gedaen ende de voirs. amende
civile ende costen van iusticien getaxeert * ende betaelt
zynde in handen vanden ghenen van onsen ontfangers dyet
behoiren zal zy by onsen drossaet van brabant ende alle andere
onsen ende onser vassalen oft smael$$ heeren rechteren
iusticieren ende officieren ons voirs. lants van brabant
tegenwoirdich ende toecommende huere stedehouderen ende een
iegelyck van hen besundere zoe hem toebehoiren zal doen
laten ende gedoogen den voirnoemde jan olyviers suppliant van dese
onse gratie remissie quytscheldinge ende pardoen ende
van allen allen de inhouden van desen inder vuegen ende
manieren voertverhaelt rustelyck vredelyck volcommelyck ende eeuwelyck
genyeten ende gebruycken sonder hem te doene noch te laeten
geschieden nu noch in toecommende tyden aen lyff noch aen goet
eenich hinder letsel oft moyennisse ter contrarien maer by
alsoo zyn lyff of eenige van zynen goeden nyet geconfisqueert
daeromme gevangen gearresteert becommeert oft beledt waeren
dat zy die stellen ende doen stellen terstont ende sonder vertreck
tot geheelder slakinge ende delivrance want ons alsoe
gelieft ende ten eynde dat dit goet vast ende gestadich
blyve tot eeuwyghen daigen soe hebben wy onsen zegele
hier aen doen hangen behoudelyck in anderen saicken onsen
rechte ende eenen iegelyck tzyne in allen gegeven in onsen
stadt van bruessele inde maent van april duysent
vyffhondert twe ende tsestich van onsen rycken van
spaengnen ende sicillien tvije ende van naples
tixe op de plycke stont gescreven by den
coninck ende onderteekent $ de perre visa
recepta
gecollotioneert ende bevonden taccorderen
met zynen originale by my
$$$